เตือนรัฐเลิกประชานิยมไม่จำกัดเงิน
สถาบันอนาคตไทยศึกษาเตือน ถ้าไทยไม่อยากเป็นกรีซในอนาคต ต้องเลิกนโยบายประชานิยมแบบไม่จำกัด ไร้ความคุ้มค่ามากกว่ากู้เงิน2ล้านล.
24 เม.ย. 2556

สถาบันอนาคตไทยศึกษาเตือน ถ้าไทยไม่อยากเป็นกรีซในอนาคต ต้องเลิกนโยบายประชานิยมแบบไม่จำกัด ไร้ความคุ้มค่ามากกว่ากู้เงิน2ล้านล.
นายเศรษฐพุฒิ สุทธิวาทนฤพุฒิ ประธานกรรมการบริหารสถาบันอนาคตไทยศึกษา เปิดเผยว่า สถาบันได้จัดทำบทวิเคราะห์เรื่อง เราจะเป็นกรีซในอนาคตหรือไม่ : 7 คำถามควรรู้เกี่ยวกับหนี้สาธารณะ โดยมีข้อสรุปว่า เพื่อไม่ให้ไทยกลายเป็นกรีซในอนาคต ควรทำอย่างน้อย 5 เรื่อง 
ประการแรก รัฐบาลควรเลิกนโยบายประชานิยมในแบบที่ไม่จำกัดวงเงินงบประมาณ เพราะมีความเสี่ยงต่อภาระหนี้สูงกว่าโครงการพัฒนาโครงสร้างพื้นฐาน 2 ล้านล้านบาท เพราะโครงการประชานิยม เช่น โครงการจำนำข้าว ไม่ทราบว่าจะสิ้นสุดโครงการเมื่อไร และจะก่อให้เกิดความเสียหายเป็นภาระของรัฐบาลมากน้อยเพียงใด นอกจากนี้ยังยากต่อการประเมินความคุ้มค่าเมื่อเปรียบเทียบกับโครงการอื่นๆ 
ประการที่สอง หากจะลงทุนในโครงการพัฒนาโครงสร้างพื้นฐานขนาดใหญ่ รัฐควรจะลดขนาดการกู้ยืมลงเพราะถ้าภาระหนี้สูงจนเกินไป หากเกิดเหตุการณ์ที่คาดไม่ถึง รัฐบาลจะมีความสามารถในการรับมือได้น้อยลง นอกจากนี้การจำกัดวงเงินกู้ให้เล็กลง ต้องจัดลำดับความสำคัญว่าโครงการใดมีความจำเป็นและคุ้มค่า สมควรได้รับจัดสรรงบประมาณเป็นอันดับต้นๆ
ประการต่อมา โครงการภาครัฐต่างๆ ที่มีการลงทุนขนาดใหญ่ ควรมีระบบตรวจสอบและประเมินผล รวมถึงการเปิดเผยข้อมูลแบบโปร่งใส 
ประการที่สี่ รัฐบาลควรจัดสรรงบประมาณเพื่อชำระคืนเงินต้นให้มากขึ้น และหาทางเพิ่มรายได้ในอนาคต เพราะปัจจุบันรัฐบาลจัดสรรเงินชำระหนี้แค่ 0.8% เท่านั้น 
สุดท้าย รัฐบาลต้องสร้างกลไกความรับผิดรับชอบที่ชัดเจน ตั้งแต่กระบวนการศึกษาความเป็นไปได้ของโครงการ 
นายเศรษฐพุฒิ กล่าวว่า สัดส่วนหนี้สาธารณะต่อผลิตภัณฑ์มวลรวมในประเทศ (จีดีพี) จะสูงเกิน 60% หรือไม่ในอนาคต อาจจะไม่ใช่เรื่องสำคัญเท่ากับภาระหนี้ต่อรายได้สุทธิของรัฐบาล ซึ่งสะท้อนว่ามีเงินใช้หนี้เพียงพอหรือไม่มากกว่า